Europa-RBK 127-56
ARTIKKELEN ER OVER 17 ÅR GAMMEL Det er ikke så rart: RBK har gjennom alle tider spilt 51 bortekamper i europacupene og bare vunnet ti. - Vi må være ydmyke; vi er blitt kledd av litt på bortebane, erkjenner Bent Skammelsrud. Fra RBK debuterte i Europa med seier borte mot KR. Reykjavik i 1965, er statistikken blitt smertefull: 10 seirer, syv uavgjorte, 34 tap på bortebane - 56-127 i målforskjell. På hjemmebane er tallene nesten snudd på hodet: 30 seirer, 9 uavgjort, 13 tap - 101-55 i målforskjell. Tallene inkluderer kvalifisering til Champions League. - Vi har sikkert vært litt barnslige i visse sammenhenger, men det er også litt av sjarmen med å spille i Rosenborg. Fotball handler om å gjøre noe artig også, mener Bent Skammelsrud. Må angripe - Vi går på banen for å score mål, vinne kampen og være mest mulig Rosenborg, fastslo Nils Arne Eggen på nytt i Lyon i går. - Vi kan ikke legge oss lavt. Da blir vi overkjørt. Vi må angripe som vi pleier, og ta risikoen ved å gi motstanderen rom, sier Eggen. Han mener RBK kompenserer for gammel forsvarssvakhet ved å være langt bedre individuelt defensivt. Derfor spiller for eksempel Christer Basma i midtforsvaret. - På tide å snu den dårlige bortetrenden nå, sier Basma, som er den mest rutinerte av de seks RBK-spillerne uten borteseier i mesterligaen (unntatt kvalik-kamper). Han står med 24 kamper totalt. De andre er Frode Johnsen, Arni Gautur Arason, Azar Karadas, Odd Inge Olsen og Janne Saarinen. - Vi har kikket litt på faktorene bak statistikken før denne kampen og funnet ut at vi bare må fortsette å tore å spille vårt eget spill, men vi må kombinere det med klokhet. Vi må være smartere i situasjoner der vi er litt presset. Vi risikerer litt mye noen ganger. Men det er vanskelig å få 11 mann til å tenke på det samtidig, sier Christer Basma. Flest tap på rad Rosenborg har tapt de ti siste bortekampene i mesterligaen. Ingen andre klubber har flere tap på rad. Ikke siden den fenomenale 3-0-seieren over Dortmund i 1998 har trønderne vunnet borte i Europa, bortsett fra kvalik-kamper. Og ikke nok med det: RBK har spilt mesterligafotball på bortebane i fem timer og 22 minutter uten å score mål. På listen over lengste sekvens i mesterligaen uten seier fører de ti strake tapene Rosenborg opp på fjerdeplass. Bare Olympiakos og Juventus (16 uten seier) og Galatasaray (14 uten seier) er verre. - Vi kan vel være klokere enn vi har vært, sier Frode Johnsen. - Spesielt hvis vi leder, kan vi spille litt mer defensivt - ikke fylle på med fullt så mye folk. Det er ingen vits i å angripe med syv mann da, mener Johnsen og får delvis støtte av Nils Arne Eggen. - Når vi leder på bortebane, behøver vi kanskje ikke gå i angrep med begge indreløperne, erkjenner han. Hjemme i eliteserien er Rosenborg slett ikke noe dårlig bortelag. Siden RBK kom med i Champions League for første gang i 1995 har de i gjennomsnitt bare tatt 0,6 poeng på bortebane, men 2,05 poeng på bortebane i serien. I snitt har de scoret ett mål per kamp på bortebanene i mesterligaen, 2,47 mål per kamp borte i serien. Og de har sluppet inn dobbelt så mange mål (2,20 per kamp) i mesterligaen som i eliteserien. - Det handler mye om at motstanderne i mesterligaen er dyktigere til å score på de sjansene de får. Vi blir straffet hardere for feilene våre, sier Frode Johnsen. - Motstanderne er mye mye bedre i mesterligaen. Og forskjellen er større på hjemme og bortebane internasjonalt, påpeker Christer Basma. Det forhindrer ikke at Rosenborg går i angrep på nytt i kveld. - Hvis vi skal bli bedre, må vi forsøke å vinne borte også. Det er angrepsfotball folk liker å se, mener Nils Arne Eggen og erklærer: - Hvis vi får noen baklengs, kan vi leve med det også, bare vi har prøvd å vinne. Se mer statistikk for Champions League på VG Live.
Seks av elleve Rosenborg-spillere som starter mot Lyon i kveld har aldri vunnet en Champions League-kamp på bortebane.